CELEX: 32021R2191
Language: ro
Date: 2021-12-10 00:00:00
Title: Regulamentul de punere în aplicare (UE) 2021/2191 al Comisiei din 10 decembrie 2021 de autorizare a introducerii pe piață a plantelor proaspete de Wolffia arrhiza și/sau de Wolffia globosa ca aliment tradițional provenit dintr-o țară terță în temeiul Regulamentului (UE) 2015/2283 al Parlamentului European și al Consiliului, precum și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE)

13.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 445/1
               
            
         REGULAMENTUL DE PUNERE ÎN APLICARE (UE) 2021/2191 AL COMISIEI
         din 10 decembrie 2021
         de autorizare a introducerii pe piață a plantelor proaspete de Wolffia arrhiza și/sau de Wolffia globosa ca aliment tradițional provenit dintr-o țară terță în temeiul Regulamentului (UE) 2015/2283 al Parlamentului European și al Consiliului, precum și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 15 alineatul (4),
         întrucât:
         
                     (1)
                  
                  
                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii. Un aliment tradițional provenit dintr-o țară terță este un aliment nou în conformitate cu definiția de la articolul 3 alineatul (2) litera (c) din Regulamentul (UE) 2015/2283.
                  
               
                     (2)
                  
                  
                     Regulamentul de punere în aplicare (UE) 2017/2468 al Comisiei (2) stabilește cerințele administrative și științifice aplicabile alimentelor tradiționale provenite din țări terțe.
                  
               
                     (3)
                  
                  
                     Regulamentul de punere în aplicare (UE) 2017/2470 al Comisiei (3) a fost adoptat în temeiul articolului 8 din Regulamentul (UE) 2015/2283 și conține lista Uniunii conținând alimentele noi autorizate.
                  
               
                     (4)
                  
                  
                     La 7 septembrie 2020, societatea GreenOnyx Ltd. (denumit în continuare „solicitantul”) a transmis Comisiei o notificare cu privire la intenția sa de a introduce pe piața Uniunii plante proaspete de Wolffia arrhiza și de Wolffia globosa ca aliment tradițional provenit dintr-o țară terță, în conformitate cu articolul 14 din Regulamentul (UE) 2015/2283. Solicitantul a cerut ca plantele proaspete de Wolffia arrhiza și de Wolffia globosa să fie utilizate ca atare de către populația generală.
                  
               
                     (5)
                  
                  
                     În temeiul articolului 7 alineatul (2) din Regulamentul de punere în aplicare (UE) 2017/2468, aceasta i-a cerut solicitantului informații suplimentare în ceea ce privește cerințele vizând valabilitatea notificării. Informațiile solicitate au fost transmise la 16 octombrie 2020.
                  
               
                     (6)
                  
                  
                     Datele prezentate de solicitant demonstrează că plantele proaspete de Wolffia arrhiza și de Wolffia globosa ca atare au un istoric de utilizare alimentară în condiții de siguranță în Asia de Sud-Est, în special în Laos, Myanmar/Birmania și Thailanda.
                  
               
                     (7)
                  
                  
                     În temeiul articolului 15 alineatul (1) din Regulamentul (UE) 2015/2283, la 20 ianuarie 2021, Comisia a transmis notificarea valabilă statelor membre și Autorității Europene pentru Siguranța Alimentară (denumită în continuare „autoritatea”).
                  
               
                     (8)
                  
                  
                     În termenul de patru luni prevăzut la articolul 15 alineatul (2) din Regulamentul (UE) 2015/2283, nici statele membre, nici autoritatea, nu au transmis Comisiei obiecții temeinic justificate privind siguranța introducerii pe piața Uniunii a plantelor proaspete de Wolffia arrhiza și de Wolffia globosa.
                  
               
                     (9)
                  
                  
                     La 30 iunie 2021, autoritatea a publicat „Raportul tehnic privind notificarea referitoare la plantele proaspete de Wolffia arrhiza și de Wolffia globosa ca aliment tradițional provenit dintr-o țară terță, în temeiul articolului 14 din Regulamentul (UE) 2015/2283 (4). Autoritatea a concluzionat că datele disponibile privind compoziția și istoricul utilizării plantelor proaspete de Wolffia arrhiza și de Wolffia globosa, precum și datele furnizate cu privire la alimentele tradiționale cultivate în condiții de creștere verticală, astfel cum sunt descrise în notificare, nu ridică probleme de siguranță.
                  
               
                     (10)
                  
                  
                     În raportul respectiv, autoritatea a remarcat că siguranța plantelor proaspete de Wolffia arrhiza și de Wolffia globosa este puternic influențată de condițiile de mediu ale apelor în care sunt cultivate aceste plante. Prin urmare, prezența metalelor grele și a microcistinelor în aceste plante proaspete nu poate fi exclusă. În plus, anumite niveluri ale anumitor oligoelemente conținute în ele, cum ar fi cuprul, molibdenul, zincul, borul și manganul, care pot apărea din cauza utilizării îngrășămintelor în cultivarea plantelor proaspete de Wolffia arrhiza și de Wolffia globosa, pot reprezenta o problemă de siguranță pentru sănătatea umană. Prin urmare, este adecvat ca în specificațiile acestui aliment tradițional din lista Uniunii cu alimente noi autorizate să se stabilească niveluri maxime pentru metale grele, microcistine, cupru, molibden, zinc, bor și mangan.
                  
               
                     (11)
                  
                  
                     Prin urmare, este necesară autorizarea de către Comisie a introducerii pe piața Uniunii a plantelor proaspete de Wolffia arrhiza și de Wolffia globosa ca atare și actualizarea în consecință a lisei Uniunii cu alimentele noi autorizate.
                  
               
                     (12)
                  
                  
                     Prin urmare, este necesar ca Regulamentul de punere în aplicare (UE) 2017/2470 să fie modificat în consecință,
                  
               ADOPTĂ PREZENTUL REGULAMENT:
         
            Articolul 1
            
               (1)   Plantele proaspete de Wolffia arrhiza și/sau de Wolffia globosa, astfel cum sunt specificate în anexa la prezentul regulament, se includ ca aliment tradițional provenit dintr-o țară terță în lista Uniunii cu alimente noi autorizate stabilită în Regulamentul de punere în aplicare (UE) 2017/2470.
            
            
               (2)   Rubrica din lista Uniunii menționată la alineatul (1) trebuie să includă condițiile de utilizare și specificațiile stabilite în anexa la prezentul regulament.
            
         
         
            Articolul 2
            Anexa la Regulamentul de punere în aplicare (UE) 2017/2470 se modifică în conformitate cu anexa la prezentul regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 10 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 327, 11.12.2015, p. 1.
         
            (2)  Regulamentul de punere în aplicare (UE) 2017/2468 al Comisiei din 20 decembrie 2017 de stabilire a cerințelor administrative și științifice aplicabile alimentelor tradiționale provenite din țări terțe în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 55).
         
            (3)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).
         
            (4)  EFSA Supporting Publications, https://doi.org/10.2903/sp.efsa.2021.EN-6658
      
      
         
            ANEXĂ
            Anexa la Regulamentul de punere în aplicare (UE) 2017/2470 se modifică după cum urmează:
            
                        1.
                     
                     
                        Următoarea rubrică se inserează în tabelul 1 (Alimente noi autorizate):
                        
                                    „Aliment nou autorizat
                                 
                                 
                                    Condițiile în care poate fi utilizat alimentul nou
                                 
                                 
                                    Cerințe specifice suplimentare privind etichetarea
                                 
                                 
                                    Alte cerințe
                                 
                              
                                    Plante proaspete de Wolffia arrhiza și de Wolffia globosa (alimente tradiționale dintr-o țară terță)
                                 
                                 
                                    Categorie specifică de alimente
                                 
                                 
                                    Niveluri maxime
                                 
                                 
                                    Denumirea alimentului nou pe etichetarea produselor alimentare care îl conțin trebuie să fie «Wolffia arrhiza și Wolffia globosa» ori «Wolffia arrhiza» sau «Wolffia globosa», în funcție de planta utilizată.”
                                 
                                 
                                     
                                 
                              
                                    Plante proaspete de Wolffia arrhiza și/sau de Wolffia globosa ca atare
                                 
                                 
                                     
                                 
                              
                  
                        2.
                     
                     
                        Următoarea rubrică se inserează în tabelul 2 (Specificații):
                        
                                    „Aliment nou autorizat
                                 
                                 
                                    Specificații
                                 
                              
                                    Plante proaspete de Wolffia arrhiza și de Wolffia globosa (alimente tradiționale dintr-o țară terță)
                                 
                                 
                                    
                                       Descriere/definiție:
                                    
                                    Alimentul tradițional constă în plante proaspete de Wolffia arrhiza (L.) Horkel ex Wimm. și/sau de Wolffia globosa (Roxb.) Hartog & Plas (familia: Araceae).
                                    
                                       Criterii microbiologice:
                                    
                                    Număr total pe placă: < 103 CFU/g
                                    Număr total de drojdii și de mucegaiuri: < 100 CFU/g
                                    Total Enterobacteriaceae: < 100 CFU/g
                                    
                                       Escherichia coli: < 100 CFU/g
                                    
                                       Salmonella: Absente în 25 g
                                    
                                       Listeria monocytogenes: Absente în 25 g
                                    
                                       Staphylococcus aureus: Absență/10 g
                                    
                                       Metale grele:
                                    
                                    Plumb: < 0,3 mg/kg
                                    Arsen (anorganic): < 0,10 mg/kg
                                    Cadmiu: < 0,2 mg/kg
                                    Crom: < 1 mg/kg
                                    Mercur: < 0,10 mg/kg
                                    
                                       Oligoelemente:
                                    
                                    Cupru: < 0,8 mg/kg
                                    Molibden: < 0,3 mg/kg
                                    Zinc: < 5 mg/kg
                                    Bor: < 5 mg/kg
                                    Mangan: < 6 mg/kg
                                    
                                       Cianotoxine:
                                    
                                    Microcistine: 0,006 μg/g
                                    
                                       Pesticide:
                                    
                                    Niveluri de pesticide în conformitate cu numărul de cod 0254000 («Subgrupa (d) năsturel» din grupa Legume cu frunze, plante aromatice și flori comestibile) stabilite în Regulamentul (CE) nr. 396/2005 al Parlamentului European și al Consiliului (1).
                                 
                              
                                    
                                                (*)
                                             
                                             
                                                CFU: Unități formatoare de colonii (Colony Forming Units)
                                             
                                          
                              
                  
               (1)  Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (JO L 70, 16.3.2005, p. 1).”